

LATVIJAS REPUBLIKA

**PRIEKUĻU NOVADA PAŠVALDĪBA**

Reģistrācijas Nr. 90000057511, Cēsu prospekts 5, Priekuļi, Priekuļu pagasts, Priekuļu novads, LV-4126

www.priekuli.lv, tālr. 64107871, e-pasts: dome@priekulunovads.lv

**Lēmums**

Priekuļu novada Priekuļu pagastā

2020.gada 27.novembrī Nr.495

(protokols Nr.19, 25.p)

**Par pašvaldības ēku īpašumu Pārgravas ielā 1, Jāņmuižā, Priekuļu pagastā, Priekuļu novadā**

Priekuļu novada pašvaldības dome izskata Priekuļu novada pašvaldības izpilddirektora 2020.gada 12.novembra iesniegumu par pašvaldībai piederošo ēku īpašumu Priekuļu novada Priekuļu pagasta Jāņmuižā, Pārgravas ielā 1.

Izvērtējot Priekuļu novada pašvaldības domes rīcībā esošo informāciju, konstatēts, ka saņemts Priekuļu novada pašvaldības izveidotas komisijas (turpmāk -Komisija) sagatavots akts par ēkas Pārgravas iela 1, Jāņmuižā, Priekuļu pagastā, Priekuļu novadā, faktisko stāvokli.

Pēc aktā sniegtās informācijas, konstatēts, ka atsevišķās vietās ēkai ir bojāts jumta segums, logi un durvis ir nolietojušās, krāsnis ir kritiskā stāvoklī un nav remontējamas, nepieciešams tās pārmūrēt, ēkas otrais stāvs ilgstoši nav apdzīvots un netiek apkurināts, ūdensapgādes sistēma ēkā ir nolietojusies, ēka nav pieslēgta centralizētai kanalizācijas sistēmai.

Lai īpašumu sakārtotu atbilstoši normatīvo aktu prasībām,veiktu visu nepieciešamos remontus un labiekārtošanu, ir jāiegulda ievērojami finanšu līdzekļi. Iekasētās īres maksas ir nepietiekamas īpašuma labiekārtošanas un remontdarbu veikšanai.

Ēku īpašums atrodas uz citai fiziskai personai piederošas zemes.

Komisija ieteikusi Dzīvokļu jautājumu komisijai risināt jautājumu par citu dzīvojamo platību ierādīšanu ēkas īrniekiem kopā ar viņu ģimenes locekļiem un novada domei lemt par turpmākām darbībām ar ēku īpašumu.

Pamatojoties uz likuma “Par pašvaldībām” 14.panta otrās daļas 3.punktu, kas nosaka “lai izpildītu savas funkcijas, pašvaldībām likumā noteiktajā kārtībā ir pienākums racionāli un lietderīgi apsaimniekot pašvaldības kustamo un nekustamo mantu”.

Likuma „Par pašvaldībām” 21.panta otrā daļa nosaka, ka domes darbībai un lēmumiem jābūt maksimāli lietderīgiem.

Likumā „Par pašvaldībām” 15.panta 9.punkts nosaka, ka pašvaldībām ir autonomā funkcija - sniegt palīdzību iedzīvotājiem dzīvokļa jautājumu risināšanā.

Likuma „Par pašvaldībām” 77.panta otrā daļa un trešā daļa nosaka, “pašvaldības īpašums izmantojams attiecīgās administratīvās teritorijas iedzīvotāju vajadzību apmierināšanai, gan nododot to publiskā lietošanā (ceļi, ielas, laukumi, parki), gan veidojot iestādes un pašvaldības kapitālsabiedrības, kas nodrošina iedzīvotāju tiesības un sniedz tiem nepieciešamos pakalpojumus (pārvaldes iestādes, sociālās un veselības aprūpes, izglītības, kultūras, sporta un citas iestādes).

To īpašuma daļu, kas nav nepieciešama iepriekšminētajiem nolūkiem, pašvaldība var izmantot, lai saimnieciskā kārtā gūtu ienākumus iedzīvotāju vajadzību apmierināšanai vai arī lai likumā noteiktajā kārtībā to privatizētu vai atsavinātu.”

Publiskas personas mantas atsavināšanas likuma 5.panta pirmās daļas regulējums nosaka, ka atļauju atsavināt atvasinātu publisku personu nekustamo īpašumu dod attiecīgās atvasinātas publiskās personas lēmējinstitūcija.

Savukārt, saskaņā ar Publiskas personas mantas atsavināšanas likuma 4.panta otro daļu un Ministru kabineta noteikumu Nr.109 ,,Kārtība, kādā atsavināma publiskas personas manta” II nodaļas regulējumam, publiskas personas mantas atsavināšanu var ierosināt attiecīgās iestādes vadītājs.

Ņemot vērā iepriekš minēto un pamatojoties uz likumu “Par pašvaldībām” 14.panta otrās daļas 3.punktu, 15.panta 9.punktu, 21.panta otro daļu, 77.panta otro un trešo daļu, likuma “Publiskas personas mantas atsavināšanas likums” 4.panta pirmo un otro daļu, 5.panta pirmo un piekto daļu, Komisijas 2020.gada 06.oktobra atzinumu, Sociālo lietu jautājumu komitejas 2020.gada 19.novembra atzinumu (protokols Nr.6),  elektroniski balsojot tiešsaistē, PAR –12 (Elīna Stapulone, Aivars Tīdemanis, Aivars Kalnietis, Arnis Melbārdis, Mārīte Raudziņa, Juris Sukaruks, Sarmīte Orehova, Māris Baltiņš, Elīna Krieviņa, Baiba Karlsberga, Jānis Mičulis, Ināra Roce), PRET –nav, ATTURAS –nav, Priekuļu novada dome **nolemj**:

1. Piešķirt citu dzīvojamo platību ēkas Pārgravas iela 1, Jāņmuižā, Priekuļu pagastā, Priekuļu novadā, īrniekiem.
2. Pasūtīt būvju īpašuma Pārgravas iela 1, Jāņmuižā, Priekuļu pagastā, Priekuļu novadā, tirgus novērtējumu.
3. Pēc tirgus novērtējuma saņemšanas, piedāvāt zemes īpašniekam atsavināt ēku īpašumu vai lemt par ēkas nodošanu atsavināšanai atklātā izsolē.
4. Atbildīgā par lēmuma izpildi Attīstības nodaļas nekustamā īpašuma speciāliste L.S.Berovska.
5. Kontrole par lēmuma izpildi Attīstības nodaļas vadītājai V.Lapselei.

*Šo lēmumu var pārsūdzēt viena mēneša laikā no tā spēkā stāšanās dienas Administratīvās rajona tiesas attiecīgajā tiesu namā pēc pieteicēja adreses (fiziska persona- pēc deklarētās dzīvesvietas vai nekustamā īpašuma atrašanās vietas, juridiska persona- pēc juridiskās adreses vietas).*

*Saskaņā ar Administratīvā procesa 70.panta pirmo un otro daļu, lēmums stājas spēkā ar brīdi, kad tas paziņots adresātam, sūtot pa pastu – septītajā dienā pēc tā nodošanas pastā.*

Domes priekšsēdētāja (paraksts) Elīna Stapulone